(Návrh)
Vzorový štatút
Sektorovej rady pre odborné vzdelávanie a prípravu

Článok 1
Základné ustanovenie
Sektorová rada pre odborné vzdelávanie a prípravu (ďalej len „sektorová rada“) je poradným orgánom stavovskej organizácie alebo profesijnej organizácie v oblasti odborného vzdelávania a prípravy. Sektorová rada sa zriaďuje v súčinnosti s príslušným ministerstvom podľa jeho odvetvovej pôsobnosti a Ministerstvom práce, sociálnych vecí a rodiny Slovenskej republiky.

Článok 2
Pôsobnosť sektorovej rady 
Sektorová rada pripravuje najmä podklady k
a)	plánu potrieb trhu práce v oblasti odborného vzdelávania a prípravy, 
b)	určeniu požiadaviek na odborné zručnosti a praktické skúsenosti potrebné na vykonávanie pracovných činností na pracovných miestach na trhu práce,
c)	profilom absolventov odborného vzdelávania a prípravy,
d)	normatívom priestorovej, materiálnej a prístrojovej vybavenosti,
e)	príprave inštruktorov na získanie odbornej spôsobilosti,)
f)	určeniu kritérií na možnosť strednej odbornej školy, strediska praktického vyučovania, školského hospodárstva, strediska odbornej praxe alebo zdravotníckeho zariadenia pôsobiť ako centrum odborného vzdelávania a prípravy. 

Článok 3
Zásady činnosti sektorovej rady 
Sektorová rada pri príprave stanovísk a návrhov opatrení vychádza z
a)	odborných stanovísk, poznatkov a skúseností zástupcov zamestnávateľov, stavovských organizácií a profesijných organizácií, 
b)	odborných stanovísk Ministerstva práce, sociálnych vecí a rodiny Slovenskej republiky,
c)	odborných stanovísk príslušného ministerstva podľa odvetvovej pôsobnosti,
d)	odborných stanovísk krajských rád pre odborné vzdelávanie a prípravu.

Článok 4
Zloženie sektorovej rady  
(1)	Sektorovú radu tvoria predseda, dvaja podpredsedovia, tajomník a ďalší členovia.
(2)	Predsedom sektorovej rady je predseda stavovskej organizácie alebo prezident profesijnej organizácie, alebo nimi poverený zástupca.
(3)	Prvým podpredsedom sektorovej rady je zástupca príslušného ministerstva podľa odvetvovej pôsobnosti.
(4)	Druhým podpredsedom sektorovej rady je zástupca Ministerstva práce, sociálnych vecí a rodiny Slovenskej republiky.  
(5)	Tajomníkom sektorovej rady je zamestnanec úradu stavovskej organizácie alebo profesijnej organizácie.  
(6)	Ďalšími členmi sektorovej rady sú zástupcovia
a)	príslušných regionálnych štruktúr stavovskej organizácie alebo profesijnej organizácie,
b)	spolupracujúcej stavovskej organizácie alebo profesijnej organizácie,)
c)	zamestnávateľov alebo zamestnávateľských zväzov a združení v danom odvetví,
d)	samosprávnych krajov,
e)	Štátneho inštitútu odborného vzdelávania. 
(7)	Sektorová rada môže podľa potreby zriaďovať svoje regionálne štruktúry.

Článok 5
Práva a povinnosti predsedu, podpredsedu, tajomníka a ďalších členov sektorovej rady 
(1)	Predseda sektorovej rady 
a)	riadi činnosť sektorovej rady,
b)	zvoláva zasadnutia sektorovej rady,
c)	určuje program rokovania sektorovej rady,
d)	vedie rokovania sektorovej rady,
e)	navrhuje závery z rokovania sektorovej rady,
f)	schvaľuje písomný záznam z rokovania sektorovej rady,
g)	vymenúva a odvoláva 
1.	podpredsedov sektorovej rady,
2.	tajomníka sektorovej rady,
3.	ďalších členov sektorovej rady na základe nominácie inštitúcií podľa článku 4 ods. 6.
(2)	Podpredseda sektorovej rady zastupuje predsedu sektorovej rady počas jeho neprítomnosti v rozsahu jeho práv a povinností alebo v rozsahu, ktorým ho predseda sektorovej rady poverí.
(3)	Tajomník sektorovej rady najmä
a)	organizačne a administratívne zabezpečuje prípravu zasadnutí sektorovej rady,
b)	zabezpečuje vyhotovenie písomného záznamu zo zasadnutia sektorovej rady,
c)	pripravuje pre predsedu sektorovej rady podklady a návrhy na personálne  zmeny v zložení sektorovej rady.
(4)	Člen sektorovej rady 
a)	je povinný zúčastňovať sa na zasadnutiach sektorovej rady,
b)	má právo predkladať návrhy, informácie a ďalšie materiály na rokovania sektorovej rady,
c)	má právo sa vyjadrovať k prerokúvaným materiálom a hlasovať o stanoviskách k nim,
d)	môže sa vzdať členstva v sektorovej rade písomným oznámením, ktoré doručí predsedovi sektorovej rady.
(5)	Ak nastane zmena pracovného zaradenia člena sektorovej rady podľa odseku 1 písm. g), v ktorej dôsledku člen sektorovej rady nemôže zastupovať inštitúciu, ktorá ho nominovala, príslušná inštitúcia navrhne na jeho miesto nového člena.
(6)	Predseda sektorovej rady môže odvolať člena sektorovej rady podľa odseku 1 písm. g), ktorý sa sústavne nezúčastňuje zasadnutí sektorovej rady. Za sústavné nezúčastňovanie sa zasadnutí sektorovej rady sa považuje neospravedlnená neúčasť na dvoch po sebe nasledujúcich zasadnutiach sektorovej rady. V takom prípade navrhne inštitúcia, ktorá ho nominovala, nového člena.

Článok 6
Rokovanie sektorovej rady 
(1)	Zasadnutia sektorovej rady sa konajú spravidla raz za tri mesiace. V naliehavých prípadoch môže predseda sektorovej rady zvolať aj mimoriadne zasadnutie sektorovej rady. 
(2)	Účasť člena sektorovej rady na jej rokovaní je nezastupiteľná. Neprítomnosť na rokovaní sektorovej rady člen sektorovej rady oznámi vopred predsedovi sektorovej rady alebo tajomníkovi sektorovej rady.
(3)	Sektorová rada je spôsobilá rokovať a uznášať sa, ak je prítomná nadpolovičná väčšina jej členov.
(4)	Na rokovaní sektorovej rady sa zúčastňujú podľa potreby aj prizvaní odborníci.
(5)	K prerokúvanému materiálu prijíma sektorová rada stanovisko.
(6)	Ak sektorová rada po prerokovaní materiálu neprijme jednotné stanovisko, rozhoduje o ňom hlasovaním. Stanovisko je prijaté, ak zaň hlasovala nadpolovičná väčšina prítomných členov sektorovej rady. Pri rovnosti rozhoduje hlas predsedu, počas neprítomnosti predsedu hlas povereného predsedajúceho. Predseda, počas neprítomnosti predsedu poverený predsedajúci, môže dať hlasovať aj o jednotlivých otázkach súvisiacich s prerokúvaným materiálom.
(7)	O každom zasadnutí sektorovej rady sa vyhotovuje písomný záznam, ktorý sa zasiela všetkým členom sektorovej rady. 

Článok 7
Úhrada výdavkov
Výdavky spojené s činnosťou sektorovej rady sa uhrádzajú z rozpočtu stavovskej organizácie alebo profesijnej organizácie. Cestovné náhrady hradí vysielajúca organizácia.

Článok 8
Účinnosť
Štatút nadobúda účinnosť dňom jeho schválenia predsedom stavovskej organizácie alebo prezidentom profesijnej organizácie.